Kind glo op leeuplaas doodgebytEen van die foto’s wat op Otavileeuplaas se webtuiste verskyn. Foto: http://www.otaviwildlifesanctuary.co.za/ ŉ Kind is glo Donderdagoggend op die Otavi-leeuplaas buite Parys in die Vrystaat doodgebyt. Kapt. Livhuhani Hani, woordvoerder van die polisie, het omstreeks 12:00 aan Maroela Media gesê die voorval het pas gebeur en baie min inligting is tans beskikbaar. Volgens Hani is polisiebeamptes tans op die toneel en sal daar later meer inligting bekendgemaak word. Maroela Media het verskeie kere probeer om met die leeuplaas kontak te maak, maar die foon is telkens net doodgedruk wanneer daar navraag gedoen is oor die voorval. Die Otavi-leeuplaas is op die Vaal Eden-pad buite Parys. Volgens hul webblad word leeus, jagluiperds, rooikatte, wildehonde, sebras, kameelperde en verskeie soorte bokke op die plaas gehuisves.